TAXA PE VALOAREA ADĂUGATĂ LA PRODUSELE AGRICOLE ŞI AGROALIMENTARE ÎN UNELE STATE MEMBRE UE


Abstract
Taxa pe valoarea adăugată (prescurtat TVA) este un impozit indirect suportat de consumatorul final al bunului/serviciului respectiv.
Taxa pe valoarea adăugată este un impozit  indirect deoarece se aplică pe fiecare stadiu al circuitului economic al produsului final, asupra valorii adăugate realizată de producători, inclusiv asupra distribuţiei către consumatorul final.

Caracteristicile taxei pe valoarea adăugată se referă la:
Transparenţă - TVA-ul se caracterizează prin transparenţă deoarece ea permite fiecărui agent economic să cunoască exact şi concret care este mărimea obligaţiei de plată ce-i revine.
Universalitate - TVA-ul respectă principiul universalităţii impunerii deoarece, cu excepţiile prevăzute de lege, se aplică asupra tuturor operaţiunilor cu plată şi asimilate acestora, efectuate, în mod independent, de către persoanele fizice si juridice.
Neutralitate - TVA-ul este un impozit neutru, unic, dar cu plata fracţionată. Neutralitatea se referă la faptul că acest impozit, care nu permite niciun fel de discriminare, se prezintă sub forma unei cote care se aplică tuturor activităţilor economice. Fracţionarea derivă din faptul că TVA-ul se calculează pe fiecare stadiu care participă la realizarea şi valorificarea produsului finit. 
Din analiza acestor trăsături, rezultă că TVA nu are numai un rol pur tehnic, de colectare a veniturilor bugetare, ci constituie un important instrument de politică economică şi fiscală prin care sunt contracarate dezechilibrele macroeconomice.

I. Abordări comparative ale tehnicilor de aşezare şi percepere a taxei pe valoarea adăugată. Proceduri de calcul.
· Taxa pe valoarea adăugată este tehnica cea mai completă, neutră şi eficientă de taxare a consumului. Din punct de vedere teoretic, există trei mari tehnici de aşezare şi percepere a TVA
:
1. TVA măsurată pe baza produsului naţional brut (PNB). În această situaţie TVA se percepe asupra tuturor bunurilor (bunuri de consum şi bunuri de capital) şi serviciilor finale produse, respectiv livrate într-o anumită perioadă, precum şi asupra valorii produsului naţional brut. Baza de calcul o reprezintă diferenţa dintre încasările totale din vânzări şi cumpărările de bunuri intermediare, fără a include însă aici bunurile de capital, respectiv activele imobilizate. Este cea mai cuprinzătoare formă de taxare a valorii adăugate, fiind echivalentă cu o taxă pe vânzări aplicată atât asupra bunurilor de consum, cât şi asupra bunurilor de capital.
2. TVA măsurată pe baza venitului naţional. O asemenea taxă este asemănătoare cu prima variantă, fiind percepută asupra produsului naţional net (venitului net), ce se obţine prin scăderea amortizării din produsul naţional brut. Baza de calcul o reprezintă diferenţa dintre încasările totale din vânzări, pe de o parte, şi cumpărările de bunuri intermediare (fără a include însă activele imobilizate) precum şi amortizarea activelor fixe, pe de altă parte.
3. TVA măsurată pe baza consumului. Este cea mai des întâlnită formă de taxare a valorii adăugate, fiind aşezată exclusiv asupra consumului. Baza de calcul o reprezintă diferenţa dintre încasările totale din vânzări şi toate achiziţiile, inclusiv cele de active imobilizate. Spre deosebire de TVA măsurată pe baza venitului naţional, care permite deducerea doar a amortizării, această variantă permite deducerea întregii valori a investiţiilor respective, precum şi a activelor imobilizate, având astfel cea mai redusă bază de calcul. Prin deducerea cheltuielilor de capital, acest tip de taxă pe valoarea adăugată echivalează cu o taxă generală pe vânzări instituită asupra bunurilor de consum.
Varianta TVA bazată pe consum este cea mai frecvent practicată, mai ales în ţările UE, în timp ce primele două variante prezintă interes din punct de vedere teoretic. În situaţia în care se taxează exclusiv bunurile de consum, întreprinderile sunt predispuse la achiziţia unor bunuri de capital ce vor servi ca bază pentru producţia viitoare. În această situaţie, întreprinderile au posibilitatea de a deduce imediat şi integral taxa pe valoarea adăugată, aferentă achiziţiei activelor, din taxa încasată din vânzări, rezultând astfel un cuantum mai mic de plată la buget.

În acest punct devine necesară delimitarea sferei de aplicare a taxei pe valoarea adăugată, ca unul dintre elementele tehnice fundamentale ale acestui impozit. În principiu, sfera de aplicare a TVA este reprezentată de bunurile livrate, serviciile prestate şi lucrările executate în interiorul unei ţări. Datorită principiului destinaţiei, exporturile sunt impozitate cu cota zero, ceea ce echivalează cu scutirea de TVA, dar fără pierderea dreptului de deducere pentru taxa aferentă achiziţiilor.
Fiind vorba despre un impozit indirect, sfera de aplicare a taxei pe valoarea adăugată trebuie delimitată prin identificarea subiectului şi obiectului impunerii.

Obiectul impunerii poate fi definit generic ca orice livrare de bunuri sau prestare de servicii realizate de către o persoană impozabilă în baza unei activităţi economice.

Subiectul impunerii este reprezentat de persoanele impozabile care desfăşoară, într-o manieră independentă şi indiferent de loc, activităţi economice.

Activităţile economice sunt activităţile producătorilor, comercianţilor sau prestatorilor de servicii, inclusiv activităţile extractive, agricole şi activităţile profesiilor liberale sau asimilate acestora. De asemenea, constituie activitate economică exploatarea bunurilor corporale sau necorporale în scopul obţinerii de venituri cu caracter de continuitate.
În situaţia când instituţiile publice desfăşoară activităţi economice sau asimilate acestora, ele devin persoane impozabile, având obligaţia de a plăti taxa pe valoarea adăugată.
O întreprindere care realizează activităţi economice nu este în mod automat şi subiect al impunerii. Pentru a cădea sub incidenţa TVA, acea întreprindere trebuie să se înregistreze la organele fiscale ca plătitor de TVA. Statutul de plătitor de TVA se obţine de la un anumit nivel al cifrei de afaceri, întreprinderile foarte mici alegând, de regulă, să nu plătească TVA (ceea ce nu este întotdeauna în avantajul lor, întrucât TVA nu este suportat de întreprindere, ci doar colectat de la consumatorii finali). Alegerea trebuie fundamentată în funcţie de situaţia concretă a fiecărui agent economic, astfel încât întreprinderile mici care nu necesită un volum mare de investiţii şi ai căror clienţi sunt, în cea mai mare parte, persoane fizice sunt tentate să opteze pentru statutul de neplătitor de TVA, întrucât consumatorii finali nu sunt interesaţi de deducerea taxei aferente cumpărărilor. În acest caz, asemenea întreprinderi beneficiază de simplificarea procedurilor de evidenţă şi raportare a obligaţiilor bugetare vizând TVA. Întreprinderile care efectuează majoritatea livrărilor către alte întreprinderi şi care efectuează investiţii însemnate vor alege calitatea de plătitor de TVA, deoarece aceasta le permite livrarea unor produse şi prestarea unor servicii la preţuri "mai mici", clientul având posibilitatea deducerii TVA aferente achiziţiilor. Se poate vorbi chiar de o preferinţă clară a agenţilor economici de a face achiziţii de la alţi agenţi economici care au statutul de plătitor de TVA. Pentru întreprinderile neplătitoare de TVA, achiziţiile şi livrările se fac la dimensiuni valorice egale cu cele valabile în cazul agentului economic plătitor de TVA, doar că facturile nu conţin TVA, aceasta fiind "inclusă" în preţul de achiziţie, respectiv cel de livrare. 

Nivelul cifrei de afaceri de la care întreprinderile pot opta pentru statutul de plătitor de TVA este prezentat în următorul tabel:
Plafonul de înregistrare (cifra de afaceri) ca plătitor de TVA şi perioada minimă de înregistrare în unele state membre UE la data de 1 ianuarie 2010

	ŢARA
	Pragul de înregistrare ca plătitor de TVA


Plafonul general             Plafonul redus                 Plafonul special pentru          

                                       pentru prestatorii             sectorul non-profit şi 

(cifra de afaceri)             de servicii                        caritate


Moneda                        Moneda                                 Moneda       

naţională        USD       naţională         USD               naţională      USD
	Perioada minimă de înregistrare (ani)

	BELGIA*
	EUR  5.5806.   6.119
	-

	FRANŢA*
	EUR  80.000  87.265   32.000          34.906
	2

	GERMANIA
	EUR  17.500  20.473
	5

	GRECIA
	EUR  10.000  13.519     5.000             6760
	5

	ITALIA*
	EUR  30.000  35.302
	-

	OLANDA*
	EUR    1.345    1.548
	-

	SPANIA
	EUR    -           - 
	


* În Franţa există plafoane specifice pentru anumite activităţi: 41.700 Є pentru avocaţi, scriitori şi artişti, 32.000 Є pentru prestatorii de servicii, alţii decât hotelurile şi restaurantele.
* În Italia, liber-profesioniştii cu venituri anuale sub 30.000 Є pot alege impunerea în regimul contribuabililor cu venituri minime, ceea ce presupune scutirea de TVA, precum şi impozitarea cu o taxă regională pe activităţile productive, împreună cu înlocuirea impozitului normal pe veniturile personale cu o taxă de 20% asupra acestora (flat tax).

* Valoarea extrem de mică pentru Olanda se referă nu la nivelul cifrei de afaceri, ci la cuantumul TVA datorat bugetului. Este valoarea valabilă pentru micile întreprinderi, care trebuie să se înregistreze ca plătitori de TVA, dar care nu au nicio obligaţie fiscală dacă nivelul taxei anuale datorate este sub nivelul de 1345 Є. La fel stau lucrurile şi în cazul Austriei şi Belgiei.
În ceea ce priveşte operaţiunile cuprinse în sfera de aplicare a TVA, acestea se pot clasifica astfel
:

a) operaţiuni impozabile prin natura lor;
b) operaţiuni impozabile în scopul bunei funcţionări a mecanismului TVA şi pentru diminuarea evaziunii fiscale: utilizarea unor materii prime şi materiale produse de societate şi nu achiziţionate de la terţi (se elimină tendinţa de integrare a afacerilor), operaţiuni efectuate în beneficiul salariaţilor;
c) operaţiuni de import şi operaţiuni intracomunitare (pentru ţările membre ale UE): operaţiuni impozabile conform principiului destinaţiei;

d) operaţiuni de export : operaţiuni scutite (taxabile cu cota 0) conform principiului destinaţiei;

e) operaţiuni interne scutite: operaţiuni care, de regulă, nu au caracter economic, dar şi operaţiuni prevăzute expres de lege (de exemplu, serviciile financiar-bancare).

Livrările şi achiziţiile efectuate între ţările membre ale UE nu sunt considerate exporturi, respectiv importuri, ci sunt considerate livrări şi achiziţii intracomunitare şi se supun unor reguli comune convenite la nivel european şi valabile pentru toate statele membre.

· Din punctul de vedere al metodei fiscale de determinare a cuantumului taxei pe valoarea adăugată, se disting două posibilităţi
 :

a) metoda adunării după care determinarea taxei de plată la buget se face prin însumarea factorilor de producţie utilizaţi la acest nivel pentru producerea bunurilor taxabile (muncă, rentă, dobândă, profit), sau altfel spus însumarea tuturor elementelor de valoare adăugată la acel nivel;

b) metoda scăderii care are două variante de aplicare: 
- o variantă presupune calculul taxei prin scăderea cotei de taxare aplicată la mărimea rezultată din diferenţa dintre livrările taxabile şi achiziţiile deductibile;
- a doua variantă presupune determinarea taxei prin scăderea din taxa aferentă livrărilor taxabile, a taxei aferente achiziţiilor deductibile. Această variantă se poate aplica în două moduri: un mod care are la bază evidenţa facturilor; un mod care nu se bazează pe evidenţa facturilor. 
Metoda scăderii bazată pe facturi este cea mai des întâlnită, fiind aplicabilă în spaţiul european. Cuatumul TVA datorat bugetului se determină prin scăderea din TVA colectată din vânzări, a TVA aferentă achiziţiilor necesare producerii bunurilor taxabile. În acest scop, la sfârşitul fiecărei luni, se centralizează facturile emise şi cele primite.
În ceea ce priveşte metoda scăderii care nu utilizează facturile, mecanismul de determinare a taxei este acelaşi; diferenţa constă în neutilizarea facturilor în calcularea taxei aferente livrărilor, respectiv a taxei aferente achiziţiilor. Taxa aferentă livrărilor se determină prin aplicarea cotei de taxare la valoarea livrărilor, iar taxa aferentă achiziţiilor se calculează prin aplicarea cotei recalculate - cota/(100 + cota) – la valoarea cumpărărilor. Totuşi, şi în acest caz întreprinderile sunt obligate să ţină o evidenţă strictă a intrărilor şi ieşirilor, pentru a putea justifica în faţa organelor fiscale nivelul taxei încasate, dar mai ales cel al taxei plătite la achiziţii.
O altă noţiune esenţială în mecanismul aşezării şi perceperii TVA este reprezentată de teritorialitatea impozitului. Prin teritorialitatea se înţelege locul, jurisdicţia unde are loc impozitarea. La baza stabilirii teritorialităţii se găsesc două principii: principiul destinaţiei şi principiul originii.
Conform principiului destinaţiei, TVA se suportă la locul unde bunul sau serviciul este consumat. În aceste condiţii, importurile sunt supuse TVA, în timp ce exporturile sun scutite (sau mai bine zis sunt impozitate cu cota 0, întrucât exportatorii beneficiază de dreptul de deducere a taxei aferente achiziţiilor).
Principiul originii presupune ca taxa să fie impusă în ţară sau în locul unde bunurile sunt produse/serviciile sunt prestate, adică în locul unde se realizează valoarea adăugată. În acest caz, exporturile sunt supuse TVA, în timp ce importurile nu sunt taxate. În practică, cel mai adesea se întâlneşte principiul destinaţiei.
Pe plan internaţional, se pot distinge patru mari variante ale TVA, cea mai frecvent întâlnită fiind varianta europeană armonizată a TVA.

Baza de impozitare este formată din tot ceea ce constituie contrapartida obţinută sau care urmează a fi obţinută de furnizor ori prestator pentru livrările de bunuri şi prestările de servicii, inclusiv subvenţiile direct legate de preţul acestor operaţiuni. Baza de impozitare cuprinde atât preţurile bunurilor livrate şi tarifele serviciilor prestate, cât şi cheltuielile de transport, de asigurare, de manipulare, de intermediere şi cheltuielile cu alte impozite şi taxe (accize, taxe vamale). Baza de impozitare nu cuprinde următoarele
: 
- rabaturile, remizele, sconturile şi alte reduceri de preţ acordate de furnizori direct clienţilor la data exigibilităţii taxei, dobânzile percepute după data livrării sau prestării pentru plăţi cu întârziere;
-sumele reprezentând daune-interese stabilite prin hotărâre judecătorească, definitivă şi irevocabilă;
- penalizările şi orice alte sume solicitate pentru neîndeplinirea totală sau parţială a obligaţiilor contractuale dacă sunt percepute peste preţurile şi/sau tarifele negociate şi nici valoarea ambalajelor care circulă între furnizorii de marfă şi clienţi, prin schimb, fără facturare. 
Pentru bunurile importate, baza de impozitare este formată din valoarea în vamă, la care se adaugă orice alte taxe, impozite şi comisioane accesorii.
Cotele TVA  sunt normale (standard) şi reduse. Sunt state care practică doar cote standard, dar şi state care practică mai multe cote reduse
. 
Cota normală se practică pentru livrările de bunuri generale, transferul proprietăţii imobiliare (cu excepţia poate a locuinţelor sociale) şi prestările de servicii. 
Cotele reduse se aplică, de regulă, la produsele de strictă necesitate (alimente proaspete, medicamente, proteze medicale etc.), dar şi pentru cărţi şi materiale educaţionale sau pentru servicii culturale, turistice sau de transport public. În ultimul timp, se remarcă tendinţa de a taxa cu cota redusă anumite bunuri şi servicii ce contribuie la dezvoltarea durabilă şi creşterea calităţii vieţii: tehnologiile nepoluante, alimentele neprelucrate etc. 
Cota zero se aplică pentru anumite bunuri şi servicii şi semnifică exonerarea de la taxare a respectivelor bunuri şi servicii, fără pierderea dreptului de deducere a TVA aferentă achiziţiilor ce au servit la fabricarea bunurilor sau prestarea serviciilor respective. Acest lucru semnifică diminuarea obligaţiei bugetare reprezentate de TVA şi, în unele cazuri (când TVA deductibilă este mai mare decât TVA colectată), poate determina rambursarea TVA de către autorităţile fiscale. În practica fiscală, în majoritatea statelor, până  a se ajunge la rambursare, se procedează la compensarea TVA de recuperat cu datoriile fiscale ale contribuabililor. Rambursarea se realizează cu regularitate, pentru întreprinderile care realizează livrări la export, întrucât asemenea operaţiuni sunt considerate, în virtutea principiului destinaţiei, operaţiuni taxabile cu cota zero.
Faptul generator şi exigibilitatea taxei sunt două elemente tehnice specifice acestui impozit
. 
Faptul generator reprezintă faptul prin care sunt realizate condiţiile legale necesare pentru exigibilitatea taxei. Ca regulă generală, faptul generator intervine la data livrării bunurilor sau la data prestării serviciilor.

Exigibilitatea taxei reprezintă data la care autorităţile fiscale pot solicita plata de către persoanele impozabile, chiar dacă plata acestei taxe poate fi amânată. Nu trebuie confundată exigibilitatea taxei (exigibilitatea fiscală) cu exigibilitatea plăţii taxei (exigibilitatea financiară), aceasta din urmă reprezentând data la care persoana impozabilă are obligaţia de a plăti taxa la bugetul statului şi de la depăşirea căreia se calculează majorări de întârziere. În cele mai multe cazuri, exigibilitatea taxei intervine la data la care are loc faptul generator, însă ea poate fi şi anterioară faptului generator, în situaţia emiterii unei facturi, înainte de data la care intervine faptul generator sau în situaţia încasării unui avans, pentru plăţile în avans efectuate înainte de data la care intervine faptul generator.
Declanşarea faptului generator la data livrării bunurilor sau la data prestării serviciilor este în acord cu principiile şi regulile contabilităţii de angajamente. Este varianta cea mai frecvent practicată. Conform acesteia, persoana impozabilă este obligată la plata taxei din momentul efectuării operaţiunilor taxabile, şi nu din momentul încasării/plăţii TVA. Această ultimă variantă alternativă, bazată pe principiile contabilităţii de casă este foarte rar întâlnită, practicându-se doar pentru contribuabilii cu cifră de afaceri mică şi necesitând acordul prealabil al autorităţilor fiscale
. Evidenţa TVA conform principiilor contabilităţii de angajamente este mult mai eficientă din punctul de vedere al funcţionalităţii mecanismului TVA, stimulând întreprinderile în direcţia efectuării plăţilor cu operativitate şi acţionând în direcţia eliminării blocajului financiar. În varianta alternativă, a contabilităţii de casă, posibilitatea oferită întreprinderilor de a plăti la buget în momentul colectării taxei de la clienţi, deschide poarta către evaziunea fiscală, deoarece agenţii economici vor fi interesaţi să declare sumele încasate cu întârziere, pentru a le putea folosi (gratuit) în finanţarea activităţii curente. De altfel, incidenţa cea mai pronunţată a TVA asupra întreprinderilor plătitoare se manifestă asupra cash flow-urilor
, deoarece TVA  este un impozit indirect, care este suportat de către consumatorii finali.

Dreptul de deducere este un element tehnic esenţial pentru funcţionarea eficientă a mecanismului TVA. Dreptul de deducere semnifică posibilitatea deducerii TVA aferentă achiziţiilor din TVA aferentă livrărilor şi reprezintă pilonul central al mecanismului TVA. Pentru a beneficia de dreptul de deducere, contribuabilii trebuie să îndeplinească o serie de condiţii
 :

- achiziţiile pentru care se acordă dreptul de deducere să servească realizării de operaţiuni (livrări) taxabile cu cota normală, redusă sau zero, care dau drept de deducere;

- contribuabilul trebuie să fie înregistrat ca plătitor TVA;

- deducerea se face la nivelul sumelor din facturi (necesitatea unei evidenţe riguroase).

Dificultatea principală în stabilirea dreptului de deducere apare în situaţia când întreprinderea foloseşte achiziţiile (materii prime, materiale, echipamente, etc) atât pentru realizarea unor operaţiuni ce au drept de deducere, cât şi pentru operaţiuni fără drept de deducere. În această situaţie, dreptul de deducere a TVA aferentă achiziţiilor nu poate fi acordat pentru întreaga sumă, ci doar proporţional cu ponderea operaţiunilor cu drept de deducere în operaţiunile totale efectuate de către firmă. Deducerea nu se efectuează punctual, pentru fiecare operaţiune, ci global la nivelul operaţiunilor din perioada fiscală.

Astfel, în condiţiile în care întreprinderea achiziţionează materii prime şi materiale în vederea realizării de bunuri sau prestării de servicii scutite de TVA, fără drept de deducere, ea nu are dreptul de a deduce TVA aferentă achiziţiilor. Neputând beneficia de dreptul de deducere, întreprinderea nu are altă soluţie decât cea de a include TVA aferentă achiziţiilor pe costuri şi, în această situaţie, ea este cea care suportă TVA şi nu consumatorul final. Astfel de situaţii sunt interpretate ca fiind "rupturi în lanţul deducerilor", determinând localizarea TVA în sfera producţiei, şi nu în cea a consumului. Fenomenul poartă denumirea de remanenţa TVA şi are drept consecinţă diminuarea rezultatelor financiare ale întreprinderii.
Situaţiile în care întreprinderea realizează doar operaţiuni scutite de TVA fără drept de deducere sunt rare. În general, majoritatea întreprinderilor realizează operaţiuni impozabile, iar atunci când desfăşoară şi operaţiuni scutite fără drept de deducere, acestea reprezintă doar o parte din totalul operaţiunilor. Pentru a determina TVA deductibilă aferentă operaţiunilor care au drept de deducere se foloseşte prorata TVA care poate fi determinată astfel:
                           Operaţiuni cu drept de reducere

Prorata TVA =                                                                 x 100

                                      Operaţiuni totale
  TVA deductibilă efectiv = prorata  TVA x TVA deductibilă
Ca atare, doar diferenţa între TVA deductibilă şi TVA deductibilă efectiv este suportată de către întreprindere prin includerea pe costuri. Aceeaşi situaţie se întâlneşte doar când prorata TVA înregistrează un nivel mai mic de 100%.
Deşi formula proratei este, în principiu, aceeaşi pentru toate jurisdicţiile fiscale, există diferenţe în ceea ce priveşte perioada de referinţă din care se preiau datele utilizate în formulă. Întreprinderile din statele membre UE utilizează o prorată provizorie, pe baza datelor din anul precedent sau după previziunile proprii  pentru anul curent, urmând ca la sfârşitul anului să efectueze regularizările, după ce, în prealabil, au calculat prorata definitivă.
Perioada fiscală este, de regulă, luna calendaristică. Ea poate însă varia de la ţară la ţară, dar şi în interiorul aceleiaşi ţări. Se întâlnesc şi perioade fiscale ce se întind pe durata a două luni, a unui trimestru, a unui semestru şi chiar şi a unui an. De regulă, întreprinderile mici şi mijlocii, cu un nivel al cifrei de afaceri situat sub un anumit nivel, beneficiază de perioade fiscale mai lungi, lucru ce le conferă anumite facilităţi din perspectiva gestiunii cash flow – urilor şi a costurilor de evidenţiere şi raportare către autorităţile fiscale. De obicei, ţările în care perioada fiscală standard este mai mare de o lună acordă posibilitatea contribuabililor de a opta pentru perioada fiscală de o lună, sau îi pot obliga să o facă, dacă autorităţile fiscale consideră potrivit acest lucru. Perioada fiscală de o lună este avantajoasă pentru întreprinderile care fac livrări la export în mod regulat, acestea putând beneficia, în aceste condiţii,  de rambursarea lunară a TVA aferentă achiziţiilor
.
Perioada fiscală de un an poate fi aleasă de contribuabilii cu cifră de afaceri sub un anumit prag, care, deşi nu sunt obligaţi să se înregistreze ca plătitori de TVA, aleg să facă acest lucru (Marea Britanie, unde contribuabilii sunt obligaţi să efectueze pe parcursul anului un număr de nouă plăţi anticipate, urmând ca regularizarea să se facă după definitivarea situaţiilor financiar-contabile)
. În scopul diminuării costurilor administrative, autorităţile fiscale limitează de obicei posibilitatea contribuabililor de a-şi schimba frecvent perioada fiscală de raportare şi plată.
Termenul de plată  a TVA este corelat cu perioada fiscală, fiind plasat, de regulă, în ultima decadă a lunii ce urmează imediat după expirarea perioadei fiscale.
· Mecanismul de funcţionare a TVA în Uniunea Europeană. 
Taxa pe valoarea adăugată este o creaţie fiscală eminamente europeană, fiind aplicată pentru prima dată în Franţa. Aplicarea acestei taxe s-a extins foarte mult, depăşind graniţele Uniunii Europene
.
În prezent în Uniunea Europeană
 se practică aşa-numitul sistem tranzitoriu, bazat pe coexistenţa principiului destinaţiei şi a principiului originii în impozitarea operaţiunilor cuprinse în sfera de aplicare a TVA . Sistemul tranzitoriu se bazează pe principiul originii, atunci când livrarea se face către persoane fizice (cu excepţia livrărilor de mijloace de transport noi şi a vânzărilor la distanţă). Acest lucru înseamnă că TVA este încasată la bugetul ţării unde furnizorul sau prestatorul îşi desfăşoară activitatea, persoana fizică nemaiplătind impozit în ţara de rezidenţă. Atunci când livrarea se face către o persoană  impozabilă, se aplică principiul destinaţiei, TVA fiind încasată la bugetul unde îşi are sediul cumpărătorul, cel care utilizează bunul. Această dualitate a fost determinată de eşecul trecerii generalizate la principiul originii în determinarea jurisdicţiei de taxare, eşec determinat de dificultatea implementării unui mecanism care să asigure redistribuirea TVA între statele membre în funcţie de provenienţa bunurilor şi serviciilor consumate. Principiul originii este dificil de aplicat la tranzacţiile între persoane impozabile, întrucât colectarea TVA se face în ţara de unde provine bunul livrat, iar ulterior are loc transferarea către statul unde se consumă efectiv bunul. Decontările se fac lunar, pe baza soldurilor reflectate de sistemul informaţional comun. Deşi dificil de pus în practică, un asemenea mecanism oferă avantajul că nu generează aşa-numitele rupturi în lanţul deducerilor, atunci când bunurile traversează graniţele statelor membre, facilitându-se crearea unei pieţe unice în deplinul sens al termenului.
II. Reglementări naţionale privind sistemul TVA folosit pentru produsele agricole şi agroalimentare în unele state membre UE
BELGIA


Reglementare juridică:  Codul taxei pe valoarea adăugată; Decretul regal nr.20 din 20 iulie 1970 de stabilire a nivelurilor taxei pe valoarea adăugată şi a repartizării bunurilor şi serviciilor conform acestor nivelurI (cu modificările ulterioare)

Potrivit Codului TVA belgian sunt supuse la plata impozitului indirect livrările de  bunuri şi prestările de servicii, în măsura în care operaţiunea este efectuată cu titlu oneros, de către o persoană care are calitatea de contribuabil
 în Belgia.


Cota normală  (standard) de 21% se aplică tuturor operaţiunilor constând în livrări de bunuri şi prestări de servicii, altele decât cele care beneficiază de următoarele cote reduse:
Cota de 12% se aplică asupra: contractelor de închiriere a locuinţelor având o suprafaţă moderată
, fitofarmaceuticelor, pneurilor pentru maşinile agricole, combustibililor extraşi din uleiuri etc.
Cota de 6% priveşte următoarele categorii de produse şi servicii: produsele alimentare şi farmaceutice, operele de artă, serviciile agricole, prestaţiile imobiliare cu caracter social, lucrările de reabilitare a locuinţelor. 
Cota redusă a TVA de 6% se aplică următoarelor produse alimentare: pâine şi cereale (produse de morărit, malţ, amidon şi amidon extras din tuberculii de cartofi); peşte şi fructe de mare destinate consumului uman (excepţii: caviar, languste, homari, crabi, raci, stridii – congelaţi, uscaţi, săraţi sau în saramură, decorticaţi sau nu, precum şi preparatele din languste, homari, crabi, raci şi stridii, întregi sau nu, nedecorticate); produse alimentare neclasificate
; carne şi măruntaie de animale (inclusiv cele preparate sau conservate); lapte, brânză şi ouă; uleiuri şi grăsimi (animale, vegetale, grăsimi alimentare preparate, cu excepţia margarinei, pentru care se aplică cota redusă a TVA de 12%); fructe; legume, plante rădăcinoase şi alte produse alimentare (inclusiv cele preparate sau conservate); cafea, ceai şi cacao; apă minerală, băuturi răcoritoare, sucuri din legume şi fructe; zahăr, gemuri, miere, ciocolată şi dulciuri (Tabelul A al Anexei la Decretul regal nr.20/1970).
FRANŢA

Reglementare juridică: Codul general al impozitelor 
(art.278 şi 278-bis)
Franţa se remarcă printr-o reglementare elastică, bazată pe principii care au făcut posibilă nuanţarea impunerii în raport cu nevoile bugetare şi cu gradul de suportabilitate a celor care trebuie să plătească acest impozit (beneficiarii finali ai bunurilor şi serviciilor al căror preţ este încărcat cu TVA)
.
Taxa pe valoarea adăugată se aşează asupra vânzării – cumpărării de bunuri efectuate de întreprinderile a căror cifră de afaceri este superioară plafonului de 76.300 Є şi asupra prestărilor de servicii efectuate de contribuabilii a căror cifră de afaceri se situează peste 27.000 Є, cu excepţia domeniului agriculturii, care este supus unui regim special.
Contribuabilii care realizează cifre de afaceri anuale care nu depăşesc 763.000 Є (pentru vânzarea – cumpărarea de bunuri) şi, respectiv de 230.000 Є (pentru prestarea de servicii) sunt supuse unui regim simplificat
.
Cota standard a TVA este stabilită la 19,6% (art.278) şi se aplică bunurilor şi serviciilor care nu sunt supuse cotelor reduse.
Pentru uleiuri şi grăsimi, precum şi pentru zahăr, gemuri, miere, ciocolată şi dulciuri se aplică cota standard a TVA de 19,6%. 
Cota redusă a TVA de 5,5%  (art.278 bis) se aplică pentru operaţiunile de cumpărare, import, achiziţii intracomunitare, vânzare, livrare, comision, curtaj
 având ca obiect  următoarele produse: 
1.  Apă minerală şi băuturile nealcoolice;
2. Produsele destinate alimentaţiei umane (pâine şi cereale; peşte şi fructe de mare; produse alimentare neclasificate; fructe; carne; lapte, brânză şi ouă; legume; cafea, ceai şi cacao) cu următoarele excepţii:
· produsele de cofetărie;

· ciocolata şi toate produsele care conţin ciocolată sau cacao; cu toate acestea ciocolata, ciocolata cu lapte pentru menaj, bomboanele de ciocolată, boabele de cacao, untul de cacao sunt admise la cota redusă a TVA.
· margarina şi grăsimile vegetale;
· caviarul;

3. Produsele provenind din agricultură, pescuit, picicultură şi avicultură, care nu au suferit nicio transformare:
· lemnele folosite pentru încălzire;

· produsele provenind din silvicultură destinate pentru încălzire;

· deşeuri din lemn destinate încălziri;
4. Alimente simple sau combinate utilizate pentru hrana animalelor de fermă, a celor de curte, peştilor de crescătorie, precum şi produsele care intră în compoziţia acestor alimente; lista este stabilită prin ordin al ministrului economiei şi finanţelor, după consultări prealabile cu specialiştii din domeniu.
5. Produsele destinate uzului agricol:

- produse folosite la fertilizarea solului calcaros;
- îngrăşăminte;
- produse antiparazitare, sub rezerva omologării acestora sau a emiterii autorizaţiei de vânzare de către ministrul agriculturii;
6. Cărţi, inclusiv cele destinate împrumutului; dacă aceste operaţiuni se fac la 1 ianuarie 2012 sau după această dată, dispoziţia este aplicabilă cărţilor pe suport fizic, de hârtie, cât şi celor prezentate pe suport electronic, inclusiv cărțile digitale disponibile pentru download.
7. Transportul public;
8. Lucrări efectuate la imobilele destinate locuinţelor.
Cota redusă de TVA de 2,1% se aplică pentru medicamente, vânzări de animale etc.
Potrivit legii franceze, TVA se plăteşte în raport cu preţul de vânzare al produsului care face obiectul impunerii; poate fi dedusă taxa achitată în amonte pentru cumpărăturile şi cheltuielile făcute în scopul derulării activităţii impuse.

Este exceptată de la deducerea TVA achitată pentru: achiziţionarea şi întreţinerea autoturismelor, precum şi pentru carburantul necesar acestora; cadourile a căror valoare unitară este superioară sumei de 31 Є; cheltuielile de cazare ale conducătorilor societăţilor comerciale.

GERMANIA


Reglementare juridică: Legea din 1979 privind taxa pe valoarea adăugată, cu modificările ulterioare

  Entităţile colective care produc/livrează mărfuri, prestează servicii şi importă bunuri sau servicii datorează TVA, care se calculează în cascadă (evident, cu deducerea taxei plătite în amonte), în toate stadiile prin care trec mărfurile/serviciile (de la producerea/prestarea lor până la momentul final al distribuţiei/consumului lor). Sarcina fiscală totală echivalează cu suma rezutând din adiţionarea tuturor taxelor plătite pe întreg parcursul procesului de producţie şi distribuţie al bunurilor supuse impunerii
.

Calculul impozitului datorat se face – de către contribuabil – prin aplicarea cotei de impozit asupra cifrei de afaceri brute din fiecare stadiu de producţie sau distribuţie.


Cota standard a TVA este de 19% (din ianuarie 2007) şi se aplică tuturor operaţiunilor taxabile, cu excepţia celor supuse cotei reduse.


Cota redusă a TVA de 7% se aplică, limitativ, următoarelor categorii de bunuri şi servicii:

   - produsele agricole şi cele asimilate acestora: legume, fructe, peşte, carne, produse forestiere (inclusiv lemnul) şi hrana pentru animale;

  - produse alimentare de bază : pâine şi cereale; peşte şi fructe de mare; produse alimentare neclasificate; fructe; carne; lapte, brânză şi ouă; uleiuri şi grăsimi; legume; cafea, ceai şi cacao; apă minerală, băuturi răcoritoare, sucuri din legume şi fructe; zahăr, gemuri, miere, ciocolată şi dulciuri. Nu intră în această categorie, produsele alimentare de lux (de exemplu, crabi şi caviar);

- o serie de băuturi care se vând spre a se consuma pe loc: sucuri, bere draft etc.;

- produse diverse: cărţi, ziare, obiecte de artă şi de colecţie, materiale medicale ori pentru handicapaţi;

- distribuţia apei (cu excepţia celei care se vinde îmbuteliată);

- unele categorii de transporturi de persoane (transportul în comun şi cele efectuate pe trasee de scurtă distanţă);

- unele activităţi culturale: teatre, concerte, cinema, circ, muzee etc,;

- anumite lucrări dentare.

GRECIA

Reglementare juridică: Codul privind taxa pe valoarea adăugată

Cota standard a TVA este, din iulie 2010, de 23%  şi se aplică în general tuturor bunurilor şi serviciilor;

Cota redusă a TVA de 13% (din ianuarie 2011) se aplică pentru produse alimentare, produse farmaceutice, transportul de persoane etc.

O cotă redusă de 6,5% se aplică, începând din ianuarie 2011, cazării în hoteluri, medicamentelor şi vaccinurilor, cărţilor pentru copii, ziarelor etc.

ITALIA


Reglementare juridică: Legea privind taxa pe valoarea adăugată – DPR 633/1972, cu modificările ulterioare

Sfera de aplicare a TVA  (în Italia denumit Impozit pe Valoarea Adăugată) cuprinde transferul proprietăţii bunurilor şi mărfurilor, prestările de servicii efectuate în Italia (constituind activitatea obişnuită a unei întreprinderi, precum şi activităţile profesionale); intră în sfera de aplicare a TVA şi importurile de bunuri şi servicii, în general
.
Unele operaţiuni privind activităţile cu caracter social şi de interes general sunt exonerate de la plata TVA, cum sunt: operaţiunile de finanţare, credit şi asigurări; operaţiunile relative la perceperea impozitelor; organizarea şi funcţionarea (exploatarea) loteriei, pariuri, concursuri şi alte competiţii; transportul public urban; serviciile poştale şi telegrafice; prestaţiile medicale şi paramedicale etc.

Nu sunt impozabile exporturile de bunuri şi mărfuri.

În Italia, impozitarea se face prin aplicarea a trei cote distincte:

Cota de bază (standard) de 20% care se aplică asupra tuturor bunurilor şi serviciilor care nu beneficiază de vreuna dintre cotele reduse;

Cota redusă de 10% vizează prestaţiile hoteliere, restaurantele, cafenelele şi anumite produse alimentare, de exemplu: peşte şi fructe de mare; produse alimentare neclasificate; carne; lapte, brânză şi ouă; uleiuri şi grăsimi; cafea, ceai şi cacao; apă minerală, băuturi răcoritoare, sucuri din legume şi fructe; zahăr, gemuri, miere, ciocolată şi dulciuri.

Cota redusă de 4% care se aplică asupra produselor agricole şi altor produse de primă necesitate ( pâine, cereale, fructe şi legume), editurile etc.
OLANDA


Reglementare juridică: Legea din 1968 privind taxa pe capital (taxa pe valoarea adăugată), cu modificările ulterioare

Taxa pe valoarea adăugată este datorată – în fiecare stadiu din circuitul economic al producţiei şi distribuţiei de bunuri şi/sau servicii – de către toţi cei care derulează asemenea activităţi - societăţi comerciale, cooperatori, artizani şi alte persoane fizice care acţionează de o manieră independentă.
Modul de aşezare a impozitului este reprezentat, în principiu, de valoarea totală (mai puţin TVA) a bunurilor care fac obiectul tranzacţiei. Impozitul aferent tranzacţiilor menţionate (şi plătit în amonte) nu este deductibil
.
Cota standard a TVA este de 19% şi este aplicabilă bunurilor şi serviciilor care nu sunt supuse cotei reduse.
Cota redusă a TVA de 6% se aplică pentru următoarele produse alimentare:  pâine şi cereale; peşte şi fructe de mare; produse alimentare neclasificate; fructe; carne; lapte, brânză şi ouă; uleiuri şi grăsimi; legume; cafea, ceai şi cacao; apă minerală, băuturi răcoritoare, sucuri din legume şi fructe; zahăr, gemuri, miere, ciocolată şi dulciuri.

De asemenea, cota redusă  a TVA de 6% priveşte protezele, medicamentele, unele bunuri şi servicii destinate agriculturii, artele, cărţile, ziarele, revistele, transportul de pasageri, serviciile de frizerie şi coafură, renovarea şi reabilitarea locuinţelor.

SPANIA


Reglementare juridică: Legea 37/1992 privind taxa pe valoarea adăugată, cu modificările ulterioare

   Taxa pe valoarea adăugată se aplică, în general, asupra operaţiunilor privind vânzarea de bunuri şi prestarea de servicii, existând însă unele excepţii.
    Astfel, sunt unele operaţiuni exonerate de la impozit, precum: unele servicii publice (curieratul, serviciile medicale, serviciile sociale), serviciile financiare, de asigurări, culturale, învăţământul etc
.

Cota standard a TVA este de 18% (din iulie 2010) aplicabilă operaţiunilor impozabile care nu cad sub incidenţa cotelor reduse;

Cota redusă de 8% (din iulie 2010) se aplică produselor alimentare, băuturi răcoritoare, transportului de persoane, serviciilor hoteliere, restaurantelor etc.
Cota foarte redusă a TVA de 4% se aplică pentru următoarele produse alimentare de bază: pâine; făină de panificaţie; lapte şi produse lactate, brânzeturi, ouă; fructe; uleiuri şi grăsimi; legume; cerealele naturale. De asemenea, cota foarte redusă a TVA de 4% priveşte produsele farmaceutice, protezele şi vehiculele pentru handicapaţi, cărţi şi periodice.
� Sebastian Lazăr – Sisteme fiscale comparate – Metode şi practici internaţionale – Editura Wolters Kluwer, Bucuresti, 2010, pag.114 -118.


� � HYPERLINK "http://www.oecd.org/dataoecd/12/12/34674438.xls" ��http://www.oecd.org/dataoecd/12/12/34674438.xls�








� C. Corduneanu, "Sistemul fiscal în ştiinţa finanţelor", Editura Codecs, Bucureşti, 1998, pag.258


� Sebastian Lazăr – Sisteme fiscale comparate – Metode şi practici internaţionale – Editura Wolters Kluwer, Bucuresti, 2010, pag.119 – 120.


� Sebastian Lazăr – Sisteme fiscale comparate – Metode şi practici internaţionale – Editura Wolters Kluwer, Bucuresti, 2010, pag.120.


� Sebastian Lazăr – Sisteme fiscale comparate – Metode şi practici internaţionale – Editura Wolters Kluwer, Bucuresti, 2010, pag.121 - 122


� Sebastian Lazăr – Sisteme fiscale comparate – Metode şi practici internaţionale – Editura Wolters Kluwer, Bucuresti, 2010, pag.122 – 123.


� A. Schenk, O. Oldman, Value Added Tax. A comparative Approach, Cambridge University Press, 2006, pag. 236


� Noțiune folosită în analiza tezaurului, semnificînd diferența dintre fluxul de lichidități intrat (încasările) și fluxul de lichidități ieșit (decontările) din tezaur. Reprezintă o marjă de autofinanțare obținută prin calcularea diferenței dintre totalul precedent și impozite şi alte obligațiuni financiare.


� Sebastian Lazăr – Sisteme fiscale comparate – Metode şi practici internaţionale – Editura Wolters Kluwer, Bucuresti, 2010, pag.123 – 124.


� A. Schenk, O. Oldman, Value Added Tax. A comparative Approach, Cambridge University Press, 2006, pag. 238


�A. Schenk, O. Oldman, Value Added Tax. A comparative Approach, Cambridge University Press, 2006, pag. 238


�Extinderea pe o scară atât de largă a TVA a fost determinată de situaţia economică generată de  cel de-al Doilea Război Mondial, când majoritatea statelor lumii au aderat la Acordul General pentru Tarife şi Comerţ (GATT), actualmente Organizaţia Mondială a Comerţului (WTC). Conform acordului, statelor le era interzisă subvenţionarea exporturilor şi taxarea adiţională a importurilor (prin comparaţie cu bunurile indigene). În spaţiul UE, proliferarea TVA a fost determinată mai ales de faptul că o parte din veniturile bugetului UE provin din redistribuirea veniturilor din TVA armonizată, încasate de statele membre (aproximativ 11%). În acest sens, toate statele membre UE  sunt obligate să instituie TVA în acord cu principiile şi regulile generale convenite la nivel european (harmonized VAT). / Sebastian Lazăr – Sisteme fiscale comparate – Metode şi practici internaţionale – Editura Wolters Kluwer, Bucuresti, 2010, pag.125


� Sebastian Lazăr – Sisteme fiscale comparate – Metode şi practici internaţionale – Editura Wolters Kluwer, Bucuresti, 2010, pag.125 -126


� Studiu documentar – "Reglementări privind cota redusă a T.V.A. pentru produse alimentare de bază în statele membre UE" – Camera Deputaţilor, Departamentul studii parlamentare şi drept comunitar, Direcţia studii şi documentare legislativă


� Este considerat contribuabil debitor al taxei pe valoarea adăugată: persoana fizică sau juridică – situată în Belgia – care exercită (cu spririt comercial) o activitate economică (constând în livrarea de bunuri ori prestarea de servicii), de o manieră obişnuită şi independentă, cu titlu principal sau ocazional, oriunde ar fi locul de exercitare a activităţii.


� Este apreciată ca suprafaţă moderată: 190 mp. pentru o casă şi, respectiv, 100 mp. pentru un apartament.


� Din categoria produselor alimentare neclasificate fac parte produse precum: pectina, mierea artificială şi caramelul, praful de ouă şi înlocuitorii de ouă, supele concentrate, suplimentele alimentare, praful de copt, drojdia pentru distilarea băuturilor alcoolice, conservele cu supe din carne şi legume, diverse semipreparate (pizza, sandviciuri), extract şi concentrat de malţ etc.


� Studiu documentar – "Reglementări privind cota redusă a T.V.A. pentru produse alimentare de bază în statele membre UE" – Camera Deputaţilor, Departamentul studii parlamentare şi drept comunitar, Direcţia studii şi documentare legislativă


�� HYPERLINK "http://www.legifrance.gouv.fr/affichCode.do;jsessionid=FEDF1C53E43E4843705F1D7177B35289.tpdjo11v_1?cidTexte=LEGITEXT000006069577&dateTexte=20110503" ��http://www.legifrance.gouv.fr/affichCode.do;jsessionid=FEDF1C53E43E4843705F1D7177B35289.tpdjo11v_1?cidTexte=LEGITEXT000006069577&dateTexte=20110503�


� Mircea Ştefan Minea, Cosmin Flavius Costaş – "Fiscalitatea în Europa la începutul mileniului III", Editura Rosetti, 2006, pag. 126 -127


� Regimul simplificat de impozitare constă în plata – în patru rate trimestriale – a sumelor calculate pe baza nivelului taxei achitate în cursul anului precedent.


� Ocupaţia curtierului (persoana care se ocupă de mijlocirea tranzacţiilor de bursă)


� � HYPERLINK "http://www.tmf-vat.com" ��www.tmf-vat.com� 


� Mircea Ştefan Minea, Cosmin Flavius Costaş – "Fiscalitatea în Europa la începutul mileniului III", Editura Rosetti, 2006, pag. 133 - 134


� Studiu documentar – "Reglementări privind cota redusă a T.V.A. pentru produse alimentare de bază în statele membre UE" – Camera Deputaţilor, Departamentul studii parlamentare şi drept comunitar, Direcţia studii şi documentare legislativă


� Mircea Ştefan Minea, Cosmin Flavius Costaş – "Fiscalitatea în Europa la începutul mileniului III", Editura Rosetti, 2006, pag. 150 – 151


� Mircea Ştefan Minea, Cosmin Flavius Costaş – "Fiscalitatea în Europa la începutul mileniului III", Editura Rosetti, 2006, pag. 172 - 173


� Mircea Ştefan Minea, Cosmin Flavius Costaş – "Fiscalitatea în Europa la începutul mileniului III", Editura Rosetti, 2006, pag. 204

